தனது பள்ளிப் பருவத்தில் நாடகம், கவிதை, இலக்கியம் ஆகியவற்றில் அதிக ஆர்வம் கொண்டிருந்தார். பேச்சாற்றலும் திராவிடர் கழக ஈடுபாடும் மாணவப் பருவத்திலேயே அதிகம். அதனாலேயே அவருடைய பள்ளிப் படிப்பிலும் அவருடைய கவனம் செல்லவில்லை. நீதிக்கட்சியின் தூணாகக் கருதப்பட்ட பேச்சாளர் அழகிரிசாமியின் பேச்சால் ஈர்க்கப்பட்ட கருணாநிதி, தனது 14-வது வயதில், சமூக இயக்கங்களில் முழுமையாகத் தன்னை ஈடுபடுத்திக்கொண்டார். தனது இளம் பருவத்தில், மாணவர்கள் சிலரின் உதவியுடன் இளைஞர் மறுமலர்ச்சி அமைப்பை உருவாக்கினார். இளைஞர்கள் தங்கள் பேச்சாற்றலையும் எழுத்தாற்றலையும் வளர்த்துக்கொள்ள அவ்வமைப்பு உதவியது. சில காலத்துக்குப் பின், அவ்வமைப்பு மாநில அளவிலான அனைத்து மாணவர்களின் கழகம் என்ற அமைப்பாக உருபெற்றது.